Dôvodová správa

# Všeobecná časť

Návrh zákona, ktorým sa zrušuje zákon č. 429/2008 Z. z. o podávaní cenových návrhov obchodných spoločností a o zmene a doplnení zákona č. 513/1991 Zb. Obchodný zákonník v znení neskorších predpisov v znení zákona č. 309/2009 Z. z. a o zmene zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov sa predkladá ako iniciatívny materiál.

Účelom predkladaného návrhu je na základe zrušenia zákona č. 429/2008 Z z. upraviť postup pri podávaní cenových návrhov a iných návrhov v cenovom konaní podľa § 14 ods. 1 zák. č. 276/2001 Z.z. o regulácii v sieťových odvetviach obchodnými spoločnosťami.

Zrušenie zákona č. 429/2008 Z. z. dáva možnosť postupovať pri podávaní cenových návrhov bez podmienky ich schválenia vo valnom zhromaždení spoločnosti.

Predložený návrh zákona je v súlade s Ústavou Slovenskej republiky, zákonmi Slovenskej republiky a medzinárodnými zmluvami, ktorými je Slovenská republika viazaná.

#### DOLOŽKA ZLUČITEĽNOSTI

#### právneho predpisu s právom Európskej únie

**1. Predkladateľ právneho predpisu:** Vláda Slovenskej republiky

**2. Názov návrhu právneho predpisu:** Zákon, ktorým sa zrušuje zákon č. 429/2008 Z. z. o podávaní cenových návrhov obchodných spoločností a o zmene a doplnení zákona č. 513/1991 Zb. Obchodný zákonník v znení neskorších predpisov v znení zákona č. 309/2009 Z. z. a o zmene zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie,

b) nie je obsiahnutá v judikatúre Súdneho dvora Európskej únie.

**Vzhľadom na vnútroštátny charakter navrhovaného právneho predpisu je bezpredmetné vyjadrovať sa k bodom 4., 5. a 6. doložky zlučiteľnosti.**

**Doložka**

**vybraných vplyvov**

**A.1. Názov materiálu:** Návrh zákona, ktorým sa zrušuje zákon č. 429/2008 Z. z. o podávaní cenových návrhov obchodných spoločností a o zmene a doplnení zákona č. 513/1991 Zb. Obchodný zákonník v znení neskorších predpisov v znení zákona č. 309/2009 Z. z. a o zmene zákona č. 276/2001 Z. z. o regulácii v sieťových odvetviach a o zmene a doplnení niektorých zákonov v znení neskorších predpisov

**Termín začatia a ukončenia PPK:** 14.9.2010-17.9.2010

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

**A.4. Alternatívne riešenia**

**A.5. Stanovisko gestorov**

**Osobitná časť**

Čl. I

V súlade so všeobecnou časťou dôvodovej správy sa navrhuje prijať legislatívnu úpravu, ktorá zabezpečuje, aby podávanie cenových návrhov obchodných spoločností na základe zákona č. 276/2001 Z. z. o regulácii v sieťových odvetviach nebolo podmienené schválením valného zhromaždenia spoločnosti.

Zrušovaný zákon č. 429/2008 Z. z. o podávaní cenových návrhov obchodných spoločností bol schválený 6. 11.2008 v skrátenom legislatívnom konaní, už o dva dni publikovaný v Zbierke zákonov SR s bezprostredným nadobudnutím účinnosti. Zákon podmienil podanie cenového návrhu pre URSO podľa § 14 ods. 1 zákona č. 276/2001 Z.z. o regulácii v sieťových odvetviach v znení neskorších predpisov uskutočnením valného zhromaždenia.

Súčasťou zákona bola novelizácia zákona č. 513/1991 Zb. Obchodného zákonníka, ustanovení o valných zhromaždeniach a o podávaní cenových návrhov obchodných spoločností - konkrétne ustanovenia o spoločnostiach s ručením obmedzeným (§ 125 ods. 1 písm. k) a ustanovenia vzťahujúceho sa na akciové spoločnosti (§ 187 ods. 1 písm. k).

Spoločnosti s ručením obmedzeným a akciové spoločností pri podávaní návrhu ceny podľa § 14 ods. 1 zákona č. 276/2001 Z.z. mohli návrhy podať iba na základe platného uznesenia valného zhromaždenia a nemohli konať na základe rozhodnutia predstavenstva.

Zákon schvaľovaný v skrátenom legislatívnom konaní bol novelizovaný tzv. nepriamou novelou v zákone 309/2009 Z.z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov.

Nepriama novela rozširovala ustanovenie § 1 zákona o podávaní cenových návrhov obchodných spoločností o definíciu iného návrhu v cenovom konaní Úradu pre reguláciu sieťových odvetví. Konkrétne sa jednalo o návrhy na zmenu cenového rozhodnutia, odvolania proti cenovým rozhodnutiam a všetky doplnenia cenového návrhu (pokiaľ sa jednalo o vplyv na zmenu ceny).

Tým, že predkladaný návrh zákona zrušuje zákon č. 429/2008 Z.z., dáva možnosť postupovať pri podávaní cenových návrhov v súlade s rozhodnutím predstavenstva obchodnej spoločnosti, odstraňuje zvýšenú administratívnu záťaž pre podnikateľské subjekty, znižuje náklady obchodných spoločností, ak disponujú väčším množstvom minoritných akcionárov a  zlepšuje podnikateľské prostredie.

Zámerom tohto zákona bola pôvodne aj novelizácia príslušných ustanovení Obchodného zákonníka v tom zmysle, že sa navrhlo, aby spoločnosti s ručením obmedzeným a akciové spoločností podľa príslušných ustanovení Obchodného zákonníka, pri podaní cenových návrhov podľa § 14 ods. 1 zákona č. 276/2001 Z.z. nekonali obligatórne na základe platného uznesenia valného zhromaždenia (tento postup by zostával naďalej ako fakultatívny), ale aby boli oprávnené postupovať tiež na základe rozhodnutia predstavenstva. Avšak po pripomienke Ministerstva spravodlivosti SR sa táto problematika nebude riešiť prostredníctvom predkladaného zákona, ale bola uplatnená ako odporúčajúca pripomienka v rámci prebiehajúceho medzirezortného pripomienkového konania k rozsiahlejšej novelizácii Obchodného zákonníka.

Čl. II

Navrhuje sa ustanoviť, aby návrh ceny, návrh na zmenu cenového rozhodnutia, odvolania proti cenovým rozhodnutiam a doplnenia cenových návrhov boli podávané Úradu pre reguláciu v sieťových odvetviach na základe rozhodnutia predstavenstva obchodných spoločností.

Čl. III

Navrhuje sa, aby zákon nadobudol účinnosť dňom 15. apríla 2011.

Bratislava 12. januára 2011

**Iveta Radičová**

predsedníčka vlády Slovenskej republiky

**Juraj Miškov**

minister hospodárstva Slovenskej republiky

**Iveta Radičová, v. r.**

predsedníčka vlády Slovenskej republiky

**Juraj Miškov, v. r.**

minister hospodárstva Slovenskej republiky